1. ------IND- 2020 0468 F-- MT- ------ 20200729 --- --- PROJET

|  |  |  |
| --- | --- | --- |
| **IR-REPUBBLIKA FRANĊIŻA** | | |
|  |  |  |
| Il-Ministeru għat-Tranżizzjoni Ekoloġika Il-Ministeru għall-Ekonomija u l-Finanzi | | |
|  |  |  |
|  |  |  |

**Digriet Nru 2020-xxx ta’ xx xxx 2020  
dwar l-indiċi tar-riparabilità tat-tagħmir elettriku u elettroniku**

NOR:

***Pubbliku kkonċernat:*** *il-produtturi, l-importaturi, id-distributuri jew entitajiet oħrajn li jqiegħdu fis-suq tagħmir elettriku u elettroniku u l-bejjiegħa ta’ dan l-istess tagħmir, kif ukoll dawk li jużaw sit web, pjattaforma jew kwalunkwe mezz ieħor ta’ distribuzzjoni online fil-kuntest tal-attività kummerċjali tagħhom fi Franza.*

***Suġġett:*** *il-metodi ta’ applikazzjoni tal-indiċi tar-riparabilità ddefiniti fl-Artikolu L 541-9-2 tal-Kodiċi tal-Ambjent*

***Dħul fis-seħħ****: it-test jidħol fis-seħħ fl-1 ta’ Jannar 2021.*

***Avviż:*** *dan id-Digriet jiddefinixxi l-metodi ta’ applikazzjoni tal-Artikolu L 541-9-2 tal-Kodiċi tal-Ambjent, li jipprevedi l-implimentazzjoni ta’ indiċi tar-riparabilità għal ċerti kategoriji ta’ tagħmir elettriku u elettroniku. B’mod partikolari, jispeċifika l-kriterji u l-metodu tal-kalkolu użati biex jiġi stabbilit dan l-indiċi. Il-produtturi u l-importaturi tat-tagħmir ikkonċernat għandhom jikkomunikaw lid-distributuri u lil kull persuna li titlobhom, mingħajr ħlas, l-indiċi tar-riparabilità u l-parametri tal-kalkolu tiegħu. Id-distributuri, li jinkludu l-bejjiegħa mill-bogħod, għandhom jinfurmaw mingħajr ħlas lill-konsumatur, fil-mument tax-xiri, permezz ta’ mmarkar, tikkettar, wiri jew kwalunkwe mezz xieraq ieħor, dwar l-indiċi tar-riparabilità tat-tagħmir ikkonċernat.*

**Referenzi:** *dan id-Digriet jista’ jiġi kkonsultat fuq is-sit Légifrance (*[*http://www.legifrance.gouv.fr*](http://www.legifrance.gouv.fr/)*).]*

**Il-Prim Ministru,**

Fuq ir-rapport tal-Ministru għat-Tranżizzjoni Ekoloġika u tal-Ministru għall-Ekonomija u l-Finanzi;

Wara li kkunsidra d-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi;

Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika;

Wara li kkunsidra l-Kodiċi tal-Konsumatur, b’mod partikolari l-artikolu introduttorju tiegħu fil-verżjoni tiegħu li tirriżulta mil-Liġi Nru 2017-203 tal-21 ta’ Frar 2017 li tirrattifika l-Ordni Nru 2016-301 tal-14 ta’ Marzu 2016 u l-Ordni Nru 2016-351 tal-25 ta’ Marzu 2016

Wara li kkunsidra l-Kodiċi tal-Ambjent, b’mod partikolari l-Artikolu L. 541-9-2 fil-verżjoni tiegħu li tirriżulta mill-Artikolu 16 tal-Liġi Nru 2020-105 tal-10 ta’ Frar 2020 dwar il-ġlieda kontra l-ħela u dwar l-ekonomija ċirkolari;

Wara li kkunsidra n-Notifika Nru XXXX/XXXX/X indirizzata lill-Kummissjoni Ewropea skont id-Direttiva (UE) 2015/1535;

Wara li kkonsulta lill-Kunsill tal-Istat (it-taqsima tax-xogħlijiet pubbliċi),

**Jordna:**

**Artikolu 1**

Fit-Titolu IV tal-Ktieb V tal-parti regolatorja tal-Kodiċi tal-Ambjent, jiddaħħlu Kapitolu IV u Taqsima 1, li jgħidu hekk:

“Kapitolu IV

“Informazzjoni għall-pubbliku dwar il-prodotti li jiġġeneraw l-iskart

“Taqsima 1

“Wiri tal-indiċi tar-riparabilità

“Artikolu R 544-1.- L-indiċi tar-riparabilità tat-tagħmir elettriku jew elettroniku ddefinit fl-Artikolu L. 541-9-2 tal-Kodiċi tal-Ambjent jikkonsisti f’marka minn għaxra maħsuba biex tiġbed l-attenzjoni tal-konsumaturi fil-mument tax-xiri ta’ tagħmir ġdid.

“Dan l-indiċi jirreferi għal kull mudell ta’ dan it-tagħmir.

“Artikolu R. 544-2.- Għall-finijiet ta’ dan id-Digriet, għandhom japplikaw dawn id-definizzjonijiet:

“1) ‘Tqegħid fis-suq’: kull provvista, fil-kuntest ta’ attività kummerċjali, ta’ tagħmir elettriku jew elettroniku maħsub li jiġi ddistribwit jew użat fis-suq nazzjonali, bi ħlas jew mingħajru;

“2) ‘Tqegħid fis-suq’: l-ewwel tqegħid fis-suq nazzjonali ta’ tagħmir elettriku jew elettroniku;

“3) ‘Produttur’: kull persuna fiżika jew ġuridika li timmanifattura tagħmir elettriku jew elettroniku, jew li tiddisinjah u tikkummerċjalizzah taħt isimha proprju jew taħt trademark proprja tagħha;

“4) ‘Importatur’: kull persuna fiżika jew ġuridika li tqiegħed fis-suq nazzjonali tagħmir elettriku jew elettroniku li jkun ġej mill-Istati Membri tal-Unjoni Ewropea jew pajjiżi terzi;

“5) ‘Distributur’: kull persuna fiżika jew ġuridika fil-katina tal-provvista, minbarra l-produttur jew l-importatur, li toffri għall-bejgħ tagħmir elettriku jew elettroniku fis-suq nazzjonali;

“6) ‘Bejjiegħ’: kull persuna fiżika jew ġuridika li, fil-kuntest ta’ attività kummerċjali, tqiegħed fis-suq tagħmir elettriku jew elettroniku billi tbigħ lill-konsumaturi, inkluż mill-bogħod,;

“7) ‘Bejgħ mill-bogħod’: kuntratt konkluż mill-bogħod bejn bejjiegħ professjonali u konsumatur, fil-kuntest ta’ sistema tal-bejgħ organizzata, mingħajr il-preżenza fiżika simultanja tal-professjonist u tal-konsumatur, permezz tal-użu esklużiv ta’ mezz wieħed jew aktar ta’ komunikazzjoni mill-bogħod sa meta jiġi konkluż il-kuntratt”;

“8) ‘Mudell’: verżjoni ta’ tagħmir fejn l-unitajiet kollha għandhom l-istess karatteristiċi tekniċi rilevanti għall-kalkolu tal-indiċi tar-riparabilità.

“Artikolu 544-3.-

“I.- Il-produtturi jew l-importaturi għandhom jistabbilixxu, għat-tagħmir elettriku jew elettroniku li jqiegħdu fis-suq, l-indiċi tar-riparabilità kif ukoll il-parametri li ppermettew li jiġi stabbilit, skont il-modi ppreċiżati fl-Ordni.

“II.- Il-produtturi u l-importaturi għandhom jikkomunikaw, mingħajr ħlas u f’format dematerjalizzat, lid-distributuri jew lill-bejjiegħa fil-mument tal-elenkar u tal-kunsinna tat-tagħmir elettriku u elettroniku, għal kull mudell ta’ tagħmir imqiegħedfis-suq:

“a) l-indiċi tar-riparabilità skont il-modi u s-sinjalar previsti fl-Ordni.

“b) il-parametri li ppermettew li jiġi stabbilit l-indiċi tar-riparabilità, skont il-format previst fl-Ordni.

“III.- Meta ma jikkoinċidix mal-bejjiegħ, id-distributur għandu jikkomunika, mingħajr ħlas, taħt l-istess kundizzjonijiet imsemmija f’a) u b), l-indiċi u l-parametri tal-kalkolu tiegħu lill-bejjiegħ fil-mument tal-elenkar u tal-kunsinna tat-tagħmir elettriku u elettroniku.

“IV.- Barra minn hekk, l-indiċi jista’ jitwaħħal direttament fuq kull unità ta’ mudell jew fuq l-imballaġġ permezz ta’ tikkettar jew immarkar, f’konformità mas-sinjalar previst fl-Ordni.

“V.- L-informazzjoni msemmija f’2) għandha tiġi kkomunikata, mingħajr ħlas, mill-produtturi u mill-importaturi, fi żmien 15-il jum, lil kull persuna li titlobha waqt perjodu ta’ mill-inqas sentejn wara t-tqegħid fis-suq tal-aħħar unità ta’ mudell ta’ tagħmir.

“Artikolu 544-4.-

“I.- Meta t-tagħmir elettriku jew elettroniku jiġi offrut għall-bejgħ f’ħanut, il-bejjiegħ għandu jippreżenta, b’mod viżibbli u skont il-modi u s-sinjalar previsti fl-Ordni, l-indiċi tar-riparabilità pprovdut mill-produttur jew mill-importatur fuq it-tagħmir offrut, jew fil-prossimità immedjata ta’ dan it-tagħmir.

“II.- Meta t-tagħmir elettriku jew elettroniku jiġi offrut għall-bejgħ fil-kuntest ta’ bejgħ mill-bogħod, il-bejjiegħ għandu jippreżenta l-indiċi tar-riparabilità, b’mod viżibbli, mat-tagħmir u qrib il-prezz, skont il-modi u s-sinjalar previsti fl-Ordni.

“III.- Il-bejjiegħ għandu wkoll jagħmel disponibbli għall-konsumaturi l-parametri li ppermettew li jiġi stabbilit l-indiċi tar-riparabilità tat-tagħmir, skont il-format previst fl-Ordni, permezz ta’ kwalunkwe proċedura xierqa.

“Artikolu 544-5.- L-indiċi tar-riparabilità u l-parametri li ppermettew li jiġi stabbilit għandhom jitqiegħdu għad-disponibilità tal-konsumaturi mill-produtturi jew mill-importaturi, għal perjodu ta’ mill-inqas sentejn wara li tkun tqiegħdet fis-suq l-aħħar unità ta’ mudell tat-tagħmir ikkonċernat.

“Artikolu 544-6.-

“I-. L-indiċi tar-riparabilità jiġi kkalkulat permezz tal-parametri li ġejjin:

“a) Marka minn għoxrin dwar il-perjodu tad-disponibilità tad-dokumentazzjoni teknika u dik dwar il-pariri fir-rigward tal-użu u l-manutenzjoni, għall-produtturi, għas-sewwejja u l-konsumaturi;

“b) Marka minn għoxrin dwar in-natura taż-żarmar tat-tagħmir: in-numru ta’ passi biex jiżżarma għal aċċess unitarju għall-parts tal-bdil, il-karatteristiċi tal-għodod meħtieġa u tal-irbit bejn il-parts tal-bdil;

“c) Marka minn għoxrin dwar il-perjodu tad-disponibilità fis-suq tal-parts tal-bdil u dwar iż-żmien tal-kunsinna lill-produtturi, lid-distributuri tal-parts tal-bdil, lis-sewwejja u lill-konsumaturi;

“d) Marka minn għoxrin dwar il-proporzjon bejn il-prezz tal-bejgħ tal-parts mill-manifattur jew l-importatur u l-prezz tal-bejgħ tat-tagħmir mill-manifattur jew l-importatur, ikkalkulat skont l-modi previsti fl-Ordni.

“e) Marka minn għoxrin dwar kriterji speċifiċi għall-kategorija tat-tagħmir ikkonċernata.

“II-. L-indiċi tar-riparabilità jinkiseb billi jingħaddu flimkien il-ħames marki miksuba u mbagħad dan it-total jiġi diviż b’għaxra sabiex tinħareġ marka sintetika fuq skala ta’ 1 sa 10.

“III-. Għal kull kategorija ta’ tagħmir elettriku u elettroniku, Ordni tal-Ministru responsabbli għall-Ambjent u tal-Ministru responsabbli għall-Ekonomija u l-Finanzi jispeċifika l-kriterji u s-sottokriterji kollha, inklużi l-kriterji speċifiċi għall-kategorija, kif ukoll il-metodi għall-kalkolu tal-indiċi.

“Artikolu 544-7.- Mill-1 ta’ Jannar 2024, indiċi tas-sostenibilità se jissupplimenta jew jissostitwixxi, għal ċerti kategoriji ta’ tagħmir, l-indiċi tar-riparabilità, billi jinkludi kriterji ġodda, b’mod partikolari l-affidabilità u r-robustezza tat-tagħmir.

**Artikolu 2**

Id-dispożizzjonijiet ta’ dan id-Digriet jidħlu fis-seħħ fl-1 ta’ Jannar 2021.

**Artikolu 3**

Il-Ministru għat-Tranżizzjoni Ekoloġika u l-Ministru għall-Ekonomija u l-Finanzi huma responsabbli, kull wieħed skont il-kariga tiegħu, għall-applikazzjoni ta’ dan id-Digriet, li se jiġi ppubblikat f’*Il-Ġurnal Uffiċjali* tar-Repubblika Franċiża.

Magħmul fi xx xx 2020

Mill-Prim Ministru:

Jean CASTEX

Il-Ministru għat-Tranżizzjoni Ekoloġika

Barbara POMPILI

Il-Ministru għall-Ekonomija u l-Finanzi,

Bruno LE MAIRE